एक बात और सोचिए। संजय द्विवेदी इस समय पत्रकारिता एवं संचार विश्वविद्यालय के शिक्षक हैं, गुरु हैं। वे कोई राकेट साइंस नहीं पढ़ाते। आमतौर पर पत्रकारिता विश्वविद्यालयों में पढ़ाने वाले शिक्षकों को मैंने देखा है कि वे उन व्यावहारिक बातों को दरकिनार कर जाते हैं, जो पत्रकारिता के छात्रों के लिए जरूरी है। छात्र ऐसे शिक्षकों में पत्रकार नहीं ढूंढ पाते। जबकि संजय जी जिस बात की शिक्षा दे रहे हैं, उनका धर्म भी निभा रहे हैं। वे सिर्फ उस बात को नहीं पढ़ा रहे, जिसे उन्होंने पढ़ा है, बल्कि उस बात को पढ़ा रहे हैं, जिसे उन्होंने जिया है। और इसी कारण उनका लेखन किसी भी रूप में गलत नहीं कहा जा सकता। पत्रकारिता के शिक्षक को भी पत्रकार होना ही चाहिए। संजय जी की तरह। ‘मीडिया विमर्श’ को देखिए। अनवरत् निकलने वाली ये पत्रिका आज इतिहास रच रही है। कौन है, जिसने मीडिया के विमर्श के लिए मंच उपलब्ध कराया? देश में कई जगह काम हो रहे हैं, अच्छे काम हो रहे हैं, लेकिन ऐसे कामों के लिए अगर कांग्रेस रचनाशील लोगों को दंड देने की मांग करती है, तो मानसिकता को समझा जा सकता है। जबकि सच्चाई यह है कि 13 पुस्तकों के लेखक-संपादक और कुशल पत्रकार संजय द्विवेदी सही मायने में पत्रकारिता के छात्रों के रोल माडल हैं। क्योंकि उनकी पत्रकारिता की तरह उनका जीवन भी निष्कलंक है।